b"\n_START_ARTICLE_\nCongost de Collegats\n_START_SECTION_\nCultura popular\n_START_PARAGRAPH_\nCollegats ha estat sempre associat a la figura del diable. Joan Llu\xc3\xads recoll\xc3\xad tot un seguit de top\xc3\xb2nims amb aquest contingut: lo barranc de l'Infern, l'Astac del Diable, la Cadira del Banyut, lo Forat de la Bruixa Grossa, lo Balconet de les Bruixes, la cova de la Serpent, lo Roc dels Tres Ulls (un roc que sembla una cara amb tres ulls que vigili el congost, segons la tradici\xc3\xb3 popular), lo Jagant del Vent, lo Prat del Diable, la Cagadora del Dimoni Gros... Antigament, Collegats era accessible nom\xc3\xa9s per als raiers que baixaven la fusta des dels boscos de m\xc3\xa9s al nord del congost; el congost de Collegats era un lloc temut pel comportament de l'aigua entre les roques, perillosa per a la circulaci\xc3\xb3 de rais.\n_START_SECTION_\nVegetaci\xc3\xb3\n_START_PARAGRAPH_\nLa peculiar constituci\xc3\xb3 geomorfol\xc3\xb2gica d'aquest espai natural afecta molt la vegetaci\xc3\xb3 que s'hi pot trobar. Hi destaquen paisatges vegetals t\xc3\xadpics de la muntanya pre-pirinenca. S'hi troben molses (Adianthion) a les zones amb abundosos degotalls calcaris i importants pinedes de pinassa (Pinus nigra), als vessants costeruts del congost.\n_START_SECTION_\nFauna\n_START_PARAGRAPH_\nA l'Espai Natural de Collegats - Queralt no hi ha la riquesa de fauna que es troba a la propera Reserva Nacional de Ca\xc3\xa7a del Boumort, per\xc3\xb2 hi podem trobar, tot i que en estat precari, la ll\xc3\xbadria. Els penya-segats, cingles i roquissars s\xc3\xad que disposen d'una fauna pr\xc3\xb2pia i molt estable. Cal destacar-ne l'abundor de rapinyaires i la de quir\xc3\xb2pters i invertebrats cavern\xc3\xadcoles. Cal esmentar un mol\xc2\xb7lusc end\xc3\xa8mic, Pyrenaearia organiaca, freq\xc3\xbcent a les roques d'aquest espai."